tartuNLP/wikipedia-smugri-20251201 huggingface dataset:
Saaremaa valla lipp

Saaremaa valla lipp on Saare maakonnas asuva Eesti haldusüksuse Saaremaa valla lipp.
Lipu kirjeldus.
Vallalipu kummaski otsas on 2 ühiku laiune sinine püstlaid, lipukanga ruudukujulisel kuldkollasel keskosal on Saaremaa valla vapp. 
Saaremaa valla sümboolika kujutab eestvaates muinaslaeva, mille purjel on langev sabatäht. Kujutatud muinaslaev on Saaremaa peamine heraldiline sümbol, esitades saarlaste iidset merekultuuri ja rahvastevahelist suhtlemist. Sabatäht purjel tähistab Saaremaale ajaloos ja legendides tuntust toonud Kaali meteoriiti. Sinine värvus on mere, usu, hea tahte ja sõpruse tunnusvärv; hõbedane sümboliseerib tarkust, ustavust, siirust ja hingepuhtust, samuti Saaremaa paest pinnast; kuldkollane värvus vallalipu keskosal märgib valgust, tõde, õnne ja edukust. 
Lipu sinine toon soovituslikult PMS 300, kuldkollase toon PMS 116. Vallalipu pikkuse ja kõrguse suhe on 7:11.
Autor.
Sümboolika autor on heraldik Priit Herodes, kelle töö „Vöta või jäta" võitis 2017. aasta kevadel peetud sümboolikakonkursi.
Saaremaa valla vapp

Saaremaa valla vapp on Saare maakonnas asuva Eesti haldusüksuse Saaremaa valla vapp.
Vapi kirjeldus.
Saaremaa valla vapp kujutab eestvaates hõbedast muinaslaeva, mille purjel on sinine langev sabatäht. Kujutatud muinaslaev on Saaremaa peamine heraldiline sümbol, esitades saarlaste iidset merekultuuri ja rahvastevahelist suhtlemist. Sabatäht purjel tähistab Saaremaale ajaloos ja legendides tuntust toonud Kaali meteoriiti. Sinine värvus on mere, usu, hea tahte ja sõpruse tunnusvärv; hõbedane sümboliseerib tarkust, ustavust, siirust ja hingepuhtust, samuti Saaremaa paest pinnast.
Autor.
Sümboolika autor on heraldik Priit Herodes, kelle töö „Vöta või jäta" võitis 2017. aasta kevadel toimunud sümboolikakonkursi.
Miia Pallase

Miia Pallase (1952–1976 Viigipuu; sündinud 24. aprillil 1952 Jõgeval) on Eesti haridustegelane, Pühajärve Põhikooli direktor.
Ta on lõpetanud 1971. aastal Tartu 2. Keskkooli ja 1975. aastal Tartu Riikliku Ülikooli kehakultuuriteaduskonna. 
Aastatel 1975–1980 töötas ta Tartu Korvpallikooli treenerina. Aastatel 1980–1983 oli ta Pühajärve 8-klassilise Kooli kehalise kasvatuse õpetaja, 1983–1992 oli Otepää Keskkooli kehalise kasvatuse õpetaja. Aastatel 1992–1995 töötas ta Otepää linnavalitsuse haridusameti juhatajana ja aastatel 1995–2002 oli Pühajärve Põhikooli õppealajuhataja.
Alates 2001. aastast on Miia Pallase Pühajärve Põhikooli direktor. 
Sportlaskarjäär.
Miia Pallase oli aastatel 1967–1971 Eesti noorte korvpallikoondise liige, 1972–1976 Tartu Riikliku Ülikooli esinduskoosseisus ja Eesti koondises. Aastatel 1972–1978 oli ta kuuel korral Eesti meister korvpallis, neljal korral korvpallikarika võitja ja 1978. aastal korvpalli suvespartakiaadi võitja.
Andmehulk

Andmehulk on informaatikas ja infotehnoloogias informatsiooni hulk, mida mõõdetakse bittides (tähis bit) ja baitides (tähis B).
Salvestusseadmete ja muude andmekandjate maksimaalset andmehulka nimetatakse salvesti mahutavuseks. Failis sisalduva andmehulga puhul kõneldakse faili suurusest.
Bitt on väikseim mõeldav andmehulk. Andmesalvesti vajab 1 biti salvestamiseks (ja säilitamiseks) üht mälukohta, mille olek võib olla üks kahest: täidetud (laenguga) või tühi, sisse või välja lülitatud, kahendsüsteemi numbrimärkidega väljendatult 1 või 0.
Andmehulga mõõtühik bait koosneb 8 bitist. Selline bitihulk valiti ajal, kui korragaa (rööbiti) töödeldi 8 bitist koosnevat märgijada (tänapäeval on tervikuna töödeldava infosõna pikkus harilikult 32 või 64 bitti).
Suuremate andmemahtude korral kasutatakse bitti ja baiti koos detsimaaleesliitetega. 
Baitide korral aga ei väljenda eesliide alati mitte detsimaalset kordsust 10"n", vaid binaarset kordsust 2"n". Siis tähistab kilobait baidist 210 =1024 korda suuremat ühikut, 1 MB = 1024 kB, 1 GB = 1024 MB jne.
Mati Leppik

Mati Leppik (sündinud 5. juunil 1941 Tartus) on eesti maalikunstnik ja kunstiõpetaja.
Ta on lõpetanud 1986. aastal Tartu Riikliku Ülikooli ajaloo-osakonna kunstiajaloo erialal ja pärast seda on tegelnud maalimisega. Ta viljeleb akvarell-, õli- ja akrüülmaali ning peab tähtsaks värvikompositsiooni põhimõtet.
On korraldanud isikunäitusi, nt "C'est la Vie" Tartu Sebra galeriis (1996) ja osalenud ülevaatenäitustel nii Eestis kui välismaal. Hiljutisemad näitused on Eesti Akvarellistide Ühenduse aastanäitus Rapla kaasaegse kunsti keskuses (2021), Milano digitaalse kunstigalerii M.A.D.S. näitus "Romantica. Shape of my Heart" (2021), International Watercolour Society Finland I rahvusvaheline näitus "Nature, Power and beauty" (2019) jt.
Leppik on olnud Tartu Lastekunstikooli õpetaja ja Põlva Kunstikooli õpetaja.
Mati Leppik on Tartu Kunstnike Liidu ja Eesti Akvarellistide Ühenduse liige.
Abielus Lea Leppikuga. Lapsed Triinu, Ülo ja Uku Jaan.
Juriidiline fakt

Juriidiline fakt on konkreetne eluline asjaolu, millega õigusnorm seob õigussuhte tekkimise, muutumise või lõppemise. Eluline asjaolu omandab juriidilise fakti tähenduse, kui õigusnormi looja on ta välja valinud ja kinnistanud üldistatud kujul õigusnormis.
Selliseid fakte nimetatakse juriidilisteks põhjusel, et need toovad kaasa teatud õiguslike tagajärgi. Lisaks sellele juriidilised faktid tekitavad koos õigusnormidega tsiviilsuhetes osalejatel subjektiivsed õigused ja juriidilised kohustused.
Juriidilise fakti tunnused.
Juriidilise fakti tunnusteks on:
Juriidilise fakti liigid.
Juriidiliste faktide liigitamise alus on nende seos inimese teadvuse ja tahtega. Juriidilised faktid jagunevad sündmusteks ja tegudeks. 
- õiguspärase teo puhul käitub õiguslikus olukorras vastavuses objektiivse õiguse nõuetega.
- õigusvastase teo puhul õiguse subjektid ei vii oma käitumist vastavusse õiguse ettekirjutustega.
Mõned teadlased eristavad sündmustele ja tegudele lisaks õiguslikke seisundeid (sugulus, töövõimetus, abielu jne). 
Juriidiline toiming on inimeste käitumine olemasolevate õigussuhete raames, mille subjekti tegevusel ei ole konkreetseid õiguslikku tagajärgi. 
Juriidilised toimingud on isikute teod, mille toimepanemisega seob seadus õiguslike tagajärgede tekkimise sõltumata nende isikute tahtest, soovist ja kavatsustest. 
Kõige illustreerivam näide on teovõimetu isiku õigustoiming, kelle teod ei saa olla õigusaktid, kuid isiku tegevusel võivadolla õiguslikud tagajärjed, näiteks asja või aarde leidmine. 
Kui tegu toob kaasa õiguslikke tagajärgi, tunnistatakse selline toiming juriidiliseks. Seega pole tavaline klaasist vee joomine juriidiline toiming. 
Õigusliku tagajärje iseloom.
Juriidilisi fakte võib liigtada ka selle õigusliku tagajärje iseloomu alusel, mille nende esinemine kaasa toob. Juriidilised fakrid on õigustmoodustavad, õigustmuutvad ja õigustlõpetavad. 
Eraldatakse ka neljas juriidiliste faktide liik – komplekssed ehk universaalsed juriidilised faktid.
Calamus gladio fortior

Calamus gladio fortior on ladinakeelne väljend, mis tähendab "sulg on mõõgast tugevam".
Väljendi algupära on inglise kirjaniku ja poliitiku Edward Bulwer-Lyttoni 1839. aasta näidend "Richelieu ehk vandenõu", see levis lavatükist kiiresti avalikku kasutusse ja oli juba 1840. aastaks kujunenud käibeväljendiks. Sarnast mõtet on väljendatud ajaloos korduvalt, varaseimaks esinemiseks võib pidada Ahiqari tarkusesõnades olevat kuju 8. sajandil enne Kristust, mõõga ja sulepea vastandust kasutas 1792. aastal ka Ameerika Ühendriikide alusepanijate hulka loetav Thomas Jefferson oma kirjas Thomas Paine'ile.
Arhitektuuribüroo PLUSS OÜ

 
PLUSS OÜ on Eesti arhitektuuribüroo. Arhitektuuribüroo asutati aastal 2002 ning on sellest alates projekteerinud rohkem kui miljon ruutmeetrit ühiskondlikke hooneid, kortermaju ja eramuid – nii uusehitisi kui renoveeritavaid ja restaureeritavaid hooneid. Teostatud projektid varieeruvad oma suuruselt ja stiililt, tööde läbiv joon on funktsionaalsus ja arhitektuurne kvaliteet. 
Arhitektuuribüroo PLUSS OÜ partnerite hulka kuuluvad arhitektid Indrek Allmann, Indrek Suigusaar ja Tarmo Miller, tegevjuht Katrin Ventsel ning projekteerimise juht Mihkel Ehrpas. Kokku töötab büroos seitseteist oma ala tippspetsialisti. Arhitektuuribüroo PLUSS OÜ arhitektid kuuluvad Eesti Arhitektide Liitu.
Tegevus.
Arhitektuuribüroo Pluss OÜ on vastutustundliku arhitektuuri idee kandjaid Eestis, keskendudes oma tegevuses jätkusuutlikele lahendustele ning uute rohetehnoloogiate rakendamisele. Seejuures paneb büroo olulist rõhku laiema valdkondliku teadlikkuse tõstmisele läbi erinevate ühiskondlike tegevuste, nagu loengud, artiklid, toetused, visiooniprojektid, välispartnerite kaasamine ja osalemine rahvusvahelistes koostööprojektides.
Arhitektuuribüroo PLUSS OÜ käekirja iseloomustab hea keskkonnatunnetus, kasutajasõbralikkus, kõrge tehniline tase ja leidlik materjalivalik. PLUSS OÜ on tuntumaid rohebüroode, keskkonnasäästlike arenduste, tehnoloogiliselt keerukate objektide ja suurte taristuprojektide kavandajaid Eestis. Näiteks on PLUSS OÜ arhitektide loodud Eesti esimesed rohebürood, Noblessneri sadama-ala kontseptsioon ja Lurichi kvartal Ülemiste linnakus ning mitmete meditsiiniasutuste arhitektuursed lahendused. Samuti on arhitektuuribüroo PLUSS OÜ osalenud mahukate suurprojektide ideekavandite väljatöötamisel, nagu Rail Balticu Pärnu Terminali arhitektuurivõistluse võitnud töö „WaterStrider“, Tallinn-Helsingi tunneli ideekavand „Talsingi“ ning Hundipea kliimaneutraalse linnaosa kontseptsioon.
Arhitektuuribüroo PLUSS OÜ arhitektid on osalenud erinevate kultuuriväärtuste renoveerimisprojektide loomisel, nagu Estonia teatrimaja restaureerimine ja Eesti Draamateatri hoone renoveerimine. Teostatud projektide rõhuasetus on alati hoolikal ning kõiki aspekte arvestavalt planeerimisel, et luua kvaliteetne tervikkeskkond.
PLUSS OÜ oli esimesi arhitektuuribüroosid Eestis, kuhu loodi tegevjuhi ametikoht, kes tegutseb erinevate objektide projekteerimise juhina ning komplekteerib arhitektuursete lahenduste loomiseks professionaalsed loovmeeskonnad. See annab büroole võimaluse teostada projekteerimise peatöövõttu, alates loodava keskkonna planeerimisest kuni taotluseelarvete koostamise ja autorijärelevalveni.
Arhitektuuribüroo PLUSS OÜ lähtub põhimõttest, et arhitekt töötab efektiivselt, kui saab keskenduda loomingule ning tal on toeks toimiv meeskond. Büroo juhtimisel võetakse arvesse iga arhitekti isiklikku ambitsiooni. Arhitektuuribüroo PLUSS OÜ arhitektid on pälvinud erialaseid auhindu nii Eestis kui ka välismaal.
Allikad.
1. Arhitektuuribüroo Pluss OÜ
2. „Pluss on parem kui miinus“, Äripäev. 14. veebruar 2020.
3. Allmann, Indrek. "Nauditav linnapilt algab terviknägemusest". Postimees, 21. aprill 2006.
Sergiu Gaibu

Sergiu Gaibu (sündinud 13. mail 1976 Chișinăus) on Moldova poliitik. Ta oli 6. augustist 2021 kuni 16. novembrini 2022 Moldova majandusminister.
Esietendus

Esietendus (prantsuse keelest "première" – 'esimene') tähendab esmaetendust ehk esmaesinemist. Kõige sagedamini kasutatakse seda sõna teatrilavastuse esimese ettekande kohta, kuid seda võib kasutada ka või filmi esilinastuse tähenduses. Eelseisvate kassahittide, kauaoodatud filmide või teatrilavastuste esietendustega kaasneb sageli (sh turundajate tekitatud) suur elevus ajakirjanduses.
Maailmaesietendus tähendab, et see on selle filmi või lavastuse esimene esitus kogu maailmas; piirkondlik või üleriigiline esietendus on esmaesitus teatud territooriumil. Filmide esilinastused leiavad sageli aset filmifestivalidel, kus filme näidatakse varem kui kinodes.
Esietendust saab väljendada ka tegusõnaga "esietenduma".
Karl-Erik Idasaar

Karl-Erik Idasaar (31. juuli 1997 – 12. oktoober 2021) oli eesti autoajakirjanik ja fotograaf.
Elust.
Karl oli 31. juulil 1997. aastal sündinud Tallinnast pärit fotograaf ja ajakirjanik. 2016. aastal lõpetas ta Tallinna Mustamäe Gümnaasiumi ning asus 2017. aastal õppima TLÜ Balti filmi, meedia ja kunstide instituuti Ajakirjandus. Karlil on vend Johannes Idasaar ning fotograafist õde Mariann Liimal.
Tegevus.
Põhiliseks väljundiks oli alguses tema oma portaal Autoportree, kuhu ta otsis erilisi hobiautosid, mida pildistada ja millest kirjutada. Kaastööd tegi ta Autolehele ja erinevatele portaalidele, lisaks autode pildistamine hobi ja elukutsena.
Karl tegi koostööd selliste portaalidega nagu Masinawärk, Accelerista, Autoleht. samuti on tema pildid ilmunud ka blogis 100autot.ee. Karl tegi ka kaasa ürituste sarja Automotiiv korraldamises ning oli osa ka Tartus tegutsevast autoklubist Cars &amp; Coffee Tartu. 
Hukkumine.
Karl hukkus 12. oktoobril 2021 olles tööreisil.
Esimene Taiwani väina kriis

Esimene Taiwani väina kriis (ka Formosa kriis, 1954.–1955. aasta Taiwani väina kriis, rannalähedaste saarte kriis, Jinmeni-Matsu kriis ja 1955. aasta Taiwani väina kriis) oli lühike relvakonflikt kommunistliku Hiina Rahvavabariigi (HRV) ja Taiwani saarel asuva Hiina Vabariigi (HV) vahel. Konflikti fookus oli mitmel Taiwani väina saarestikul, mis olid Hiina Vabariigi kontrolli all, kuid asusid Mandri-Hiina läheduses. Kriis algas, kui HRV pommitas HV kontrolli all olnud Jinmeni saart. Hiljem vallutasid Hiina Rahvavabariigi jõud Yijiangshani saared. Hiina Vabariik oli sunnitud Ameerika Ühendriikide merejalaväe abil evakueerima ka Dacheni saared, mille Hiina Rahvavabariik enda kontrolli alla võttis.
Hiina kodusõda oli aastal 1949 lõppenud kommunistliku Hiina Rahvavabariigi võiduga. Sõja kaotanud Hiina Vabariigi valitsus, mida juhtisid Jiang Jieshi ja Guomindang, põgenesid koos 1,3 miljoni toetajaga Taiwani saarele. Hiina Vabariigi kontrolli alla jäid pärast sõda Taiwani ja Hainani saared, Penghu saarestik ning veel mõned Kagu-Hiina ranniku ääres paiknevad saarestikud. Aprillis 1950 vallutas Hiina RV Hainani ning maiks 1950 olid Hainanil asunud Hiina Vabariigi väed samuti Taiwanile evakueeritud.
Jason Zucker

Jason Alan Zucker (sündinud 16. jaanuaril 1992 Newport Beachis California osariigis) on USA jäähokimängija, kes mängib NHL-i klubis Nashville Predators ründajana vasakäärel.
Aastatel 2010–2012 mängis ta Denveri Ülikooli jäähokimeeskonnas.
2010. aastal valis Minnesota Wild ta NHL-i "draft"is 59. valikuna. Wildiga sõlmis ta lepingu 2012. aasta märtsis. NHL-is debüteeris ta sama aasta 29. märtsil mängus Florida Pantersi vastu. Esimese värava lõi ta liigas 17. veebruaril 2013 mängus Detroit Red Wingsi vastu. Hooaja 2012–13 esimeses pooles toimunud NHL-i tööseisaku ajal mängis Zucker American Hockey League'i (AHL) klubis Houston Aeros ning valiti samal hooajal AHL-i tähtede mängule ja liiga uustulnukate sümboolsesse koosseisu.
Wildi põhikoosseisu kuulus Zucker alates hooajast 2014–15. 25. oktoobril 2015 lõi ta mängus Winnipeg Jetsi vastu Wildi ajaloo kiireima värava, kui skooris juba kümme sekundit pärast mängu algust. 9. veebruaril 2017 tegi ta mängus Montreal Canadiensi vastu oma esimese kübaratriki NHL-is. Hooaeg 2017–18 on olnud ka seni tema kõige resultatiivsem NHL-is (33 väravat, 31 väravasöötu). Hooajal 2018–19 pälvis ta King Clancy Memorial Trophy.
2020. aasta veebruaris müüdi tema mängijaõigused Pittsburgh Penguinsiga. Seal mängis ta kuni hooaja 2022/23 lõpuni.
2023. aasta juulis sõlmis ta üheaastase lepingu Arizona Coyotesiga. 2024. aasta märtsis kaubeldi ta Coyotesist Nashville Predatorsi.
Aastatel 2009 ja 2010 tuli Zucker USA kuni 18-aastaste koondisega omavanuste maailmameistriks ja 2010. aastal kuni 20-aastaste koondisega juunioride maailmameistriks.
Sam Gagner

Sam William Gagner (sündinud 10. augustil 1989 Londonis Ontarios) on Kanada jäähokimängija, kes mängib keskründajana NHL-i klubis Edmonton Oilers.
Hooajal 2005–06 mängis ta United States Hockey League'i klubis Sioux City Musketeers ja 2006–07 Ontario Hockey League'i klubis London Knights.
2007. aastal valis Edmonton Oilers ta NHL-i "draft"is kuuenda valikuna. Oilersi meeskonnas mängis ta aastatel 2007–2014 kokku seitse hooaega. 2. veebruaril 2012 lõi ta mängus Chicago Blackhawksi vastu neli väravat ja andis samas mängus lisaks neli väravasöötu. Sellega asus ta koos Wayne Gretzky ja Paul Coffeyga jagama klubi rekordit. Gagner sai sellega NHL-i ajaloo kolmeteistkümnendaks mängijaks, kes on teinud ühes mängus kaheksa punkti või enam, ja alates 1989. aastast pärast Mario Lemieux'd esimeseks. Kaks päeva hiljem lõi ta mängus Detroit Red Wingsi vastu kaks väravat ja andis lisaks ühe väravasöötu. Sellega ületas ta Gretzkyle kuulunud Oilersi rekordi, kui tegi üksteist punkti järjest. Hooajal 2011–12 jäi Gagneri nimele 18 väravat ja 29 väravasöötu ehk ligi neljandiku oma tolle hooaja punktidest tegi ta neis kahes 2012. aasta veebruari mängus.
Pärast Oilersist lahkumist mängis ta NHL-is Arizona Coyotesi, Philadelphia Flyersi, Columbus Blue Jacketsi ja Vancouver Canucksi ridades. 2019. aasta veebruaris naasis Gagner Oilersi. 2020. aasta veebruaris kaubeldi ta Detroit Red Wingsi. 2022. aasta septembris sõlmis ta üheaastase lepingu Winnipeg Jetsiga.
Hooaega 2023/24 alustas Gagner American Hockey League'is (AHL) Edmonton Oilersi tütarklubis Bakersfield Condors. 2023. aasta oktoobris sõlmis ta Oilersiga üheaastase lepingu. See on juba kolmas kord, kui Gagner Oilersis mängib. Oma esimeses NHL-i mängus sel hooaeg lõi Gagner Dallas Starsi vastu kaks väravat.
2007. aastal tuli Gagner Kanada kuni 20-aastaste koondisega juunioride maailmameistriks. 2008. aasta maailmameistrivõistlustel võitis ta Kanada jäähokikoondise koosseisus hõbemedali.
Tema isa Dave Gagner mängis NHL-is kokku 15 hooaega.
Edwyn Collins

Edwyn Collins (sündinud 23. augustil 1959 Edinburghis) on šoti laulja ja laulukirjutaja.
Collins oli post-punkansambli Orange Juice laulja. Pärast ansambli lagunemist alustas ta soolokarjääri. Ta sai maailmakuulsaks 1995. aastal singliga "A Girl Like You".
London Bridge'i raudteejaam

London Bridge on Londoni kesklinna raudteejaam, mis paikneb Southwarki piirkonnas. See on maailma üks vanimaid raudteejaamasid, see avati 1836. aastal.
Raudteejaam on nime saanud lähedal asuva silla London Bridge'i järgi.
Printsess

Printsess on üldtermin valitseja, monarhi, monarhi pere või endise monarhi pere naissoost liikme kohta ja on aadlike heraldiline tiitel mõnedes Euroopa maades. Printsessi vaste meessoost isikutele on prints.
The Centrale

The Centrale on elamispindadega hüpermodernne pilvelõhkuja, mis asub Ameerika Ühendriikide suurima linna New Yorgi kesklinnas Midtown Manhattanil. Aastatel 2016–2019 tarindatud 64 korrusega kõrghoone on 245 meetrit kõrge.
Erich von Landesen

Alexander Eduard Erich von Landesen (30. november 1871– 6. jaanuar 1945) oli Eesti ehitusinsener.
Ta elas Haapsalus, majas Posti tänav 20.
Ta oli Haapsalu raudtee ehituse juht.
Tema projekteeritud on Puhtu parunimaja Jakob von Uexküllile (hilisem Puhtu bioloogiajaama peahoone).
Ta oli ka esimesi jääpurjeka konstruktoreid.
Pere.
Tema vanemad olid Alexander von Landesen (1837–1904) ja Klara von Landesen. Tema vend oli Tartu Ülikooli keemiaprofessor Georg von Landesen.
Alžeeria sõda

 "Mitte segi ajada Alžeeria kodusõjaga."
Alžeeria sõda (ka Alžeeria revolutsioon või Alžeeria vabadussõda, Alžeerias vahel 1. novembri sõda) oli aastatel 1954–1962 Prantsusmaa ja Alžeeria Rahvusliku Vabastusrinde (prantsuse keeles "Front de Libération Nationale", FLN) vahel toimunud sõda, mis lõppes Alžeeria iseseisvumisega Prantsusmaast. Tegu oli märgilise dekolonisatsioonisõjaga, mida iseloomustasid partisanivõitlus ja piinamised. Konflikt kasvas kogukondadesiseseks ja -vaheliseks kodusõjaks. Sõjategevus toimus peamiselt Prantsuse Alžeeria territooriumil, Prantsusmaa emamaale jõudsid vaid selle kaudsed tagajärjed.
Sõja algatasid Rahvusliku Vabastusrinde liikmed 1. novembril 1954 "toussaint rouge"'iga (punane pühakutepäev), mis tõi Prantsusmaal kaasa sügava poliitkriisi, neljanda vabariigi (1946–1958) lagunemise ning mõjukama presidendi institutsiooniga viienda vabariigi alguse. Prantsuse vägede julmus Alžeerias tegi need seal ebapopulaarseks ning vähendas toetust ema- ja välismaal. Sõja kulgedes pöördus Prantsusmaa avalikkus aeglaselt selle vastu ning mitmed Prantsusmaa liitlased, näiteks Ameerika Ühendriigid, hakkasid Prantsusmaa toetamise asemel ÜRO-s end hääletamisest kõrvale jätma. Pärast suuri iseseisvusmeelseid meeleavaldusi Alžiiris ja teistes Alžeeria linnades ning ÜRO resolutsiooni, milles rõhutati õigust iseseisvusele, otsustas president Charles de Gaulle FLN-iga läbi rääkima hakata. Märtsis 1962 allkirjastati Éviani lepingud. Aprillis 1962 toimus Prantsusmaal Éviani lepingute referendum ning rahvas kiitis nende ratifitseerimise 91%-se toetusega heaks. Sama aasta 1. juulil korraldati Alžeerias iseseisvusreferendum, milles 99,72% alžeerlastest hääletas iseseisvuse poolt.
Prantslaste lahkumine tõi kaasa riigikriisi. De Gaulle'ile tehti mitmeid atentaate ning Alžeerias üritati korduvalt sõjaväelise riigipöördega võimu haarata. Enamiku rünnakute taga oli Prantsusmaa sõjaväelaste põrandaalune organisatsioon Organisation Armée Secrète (OAS), mille liikmed korraldasid nii Prantsusmaal kui Alžeerias iseseisvumise ärahoidmiseks pommirünnakuid ja mõrvu.
Pärast iseseisvumist põgenes Alžeeriast Prantsusmaale 900 000 Alžeeria eurooplast (nn "pied-noir"'i), kes kartsid FLN-i kättemaksu. Immigratsioonilaine oli Prantsusmaa valitsusele ootamatu. Selle tulemusel riik destabiliseerus. Enamik prantslaste heaks töötanud alžeerlastest jäeti maha ning neilt võeti relvad, kuna Alžeeria võimudega sõlmitud lepingu järgi ei tohtinud uus võim neid taga kiusata. Sellest hoolimata koheldi Prantsuse vägedes abilistena töötanud harkisid reeturitena ning neid piinasid ja röövisid nii FLN-i liikmed kui tsiviilisikud. Umbkaudu 90 000-l harkidest õnnestus Prantsusmaale põgeneda, tihti aitasid neid käske eiranud Prantsuse armee ohvitserid. Nende järeltulijad moodustavad tänapäeval märkimisväärse osa Prantsusmaa alžeerlastest.
Džuanšer Burtšuladze

Džuanšer Burtšuladze (gruusia keeles ჯუანშერ ბურჭულაძე; sündinud 14. jaanuaril 1978 Thbilisis) on Gruusia poliitik. Ta on alates 22. veebruarist 2021 kuni 8. veebruarini 2024 Gruusia kaitseminister.
Tõnis Kriisa

Tõnis Kriisa (sündinud 8. veebruaril 1968 Tartus) on eesti skulptor ja keraamik.
Ta on õppinud Tartu Kunstikoolis skulptuuri ja Eesti Kunstiakadeemias keraamikat. Ta õpetab Tartu Kunstikoolis ja Kõrgemas Kunstikoolis Pallas.
Heiki Lill

Heiki Lill (sündinud 18. veebruaril 1982) on Eesti haridustegelane ja poliitik.
Ta on lõpetanud Kuldre Põhikooli 1997. aastal ja Võru Kreutzwaldi Gümnaasiumi 2000. aastal. 2013. aastal lõpetas Eesti Maaülikooli tehnika ja tehnoloogia eriala bakalaureuse tasemel ning 2017. aastal samas koolis energiakasutuse magistri "cum laude". 2021 novembri lõpus kaitses edukalt väitekirja doktorikraadi saamiseks "Erinevate energia salvestustehnoloogiate uudsed rakenduspõhimõtted liginullenergiahoonetes".
Ta töötas Eesti Maaülikooli Tartu tehnikakolledžis õppekava juhina (2014-2022) ning Eesti Ametiühingute Keskliidus lõuna piirkonna juhina (2017-2022).
Heiki Lill oli Eesti Vabaerakonna esimees 9. juunist 2019 kuni 8. detsembrini 2020, mil jõudis lõpule ühinemisprotsess Eesti Vabaerakonna ja Elurikkuse Erakonna vahel ning registrisse kanti Eesti Tulevikuerakond.
Loominguline tegevus.
Teatrirollid:
E. Zola / I. Ulst "Daamide Õnn", lav. I. Ulst - BOUTHEMONT (2023)
A. H. Tammsaare / T. Kruus "Armastus ja sunnitöö", lav. I. Ulst ja T. Kruus - SASS (2022)
N. Gogol "Naisevõtt", lav. I. Ulst - ANUTŠKIN (2021) 
J. Lattik / M. Kõiv / T. Tubin “Üts kõrd üts”, lav. T. Tubin - episoodis (Võru Harrastusteater 1998) 
Film, TV, reklaam: 
Wellendrose, "Õiglus", rez. T. Aria - AJAKIRJANIK/President (2019)
Point "Alo. Pulmad", rez. D. Tääker - BAMBERG ANTSLAST (2019)
1956. aasta Poznańi meeleavaldused

1956. aasta Poznańi meeleavaldused (ka Poznańi juuni, poola keeles "Poznański Czerwiec") oli esimene mitmest suurest kommunistliku Poola Rahvavabariigi valitsuse vastasest protestilainest. Meeleavaldused said alguse, kui Poznańi Cegielski tehase töölised hakkasid häälekalt paremaid töötingimusi nõudma. Protestid suruti vägivaldselt maha.
Umbes 100 000 inimest kogunes kesklinna kohaliku Avaliku julgeoleku ministeeriumi hoone juurde. Poola-Nõukogude kindrali Stanislav Poplavsky juhtimisel viidi meeleavaldusi maha suruma ligi 400 tanki ja 10 000 Poola rahvaarmee ja Sisejulgeoleku korpuse sõdurit. Meeleavaldajate pihta avati ka tuli.
Meeleavalduste mahasurumise käigus hukkus vähemalt 57 ning kuni üle 100 inimese, mh 13-aastane poiss Romek Strzałkowski. Sajad inimesed said vigastada. Poznańi meeleavaldused sillutasid tee Poola oktoobri toimumisele ning vähem nõukogudemeelse valitsuse ametisse saamisele.
Peeter-Pauli kindluse komandant

Peeter-Pauli kindluse komandant, XVIII sajandil Peterburi kindluse komandant oli aastatel 1703−1926 Peterburi kindluse ülem.
Ajalugu.
Komandandi ametikoht seati sisse pärast Peterburi kindluse rajamist. Kuni XVIII sajandi lõpuni oli ametis ülemkomandant, kes oli üheaegselt nii Peterburi linna kui kindluse komandant. Talle allusid Kroonlinna, Schlüsselburgi, Jamburgi, Koporje, Viiburi ja Kexholmi kindluse komandandid. Aastal 1796 ülemkomandandi ametikoht kaotati ja loodi eraldi Peterburi linna komandandi institutsioon. Seejärel oli kindluse komandant ainult kindluse garnisoni ülem.
Komandandi "resp". ülemkomandandi amet oli mõjukas positsioon, seda loeti keisri ja Peterburi kindralkuberneri järel tähtsuselt kolmandaks. Seetõttu lasus tal kohustus pidevalt kindluses kohal viibida.
Jassenevo

Jassenevo on rajoon Moskvas, mis kuulub Edelaringkonda. Rajoonile vastab samanimeline munitsipaalringkond. 
Rajoon hõlmab 25,4 km² suuruse territooriumi. Piirneb põhjaküljelt Konkovo ja Zjuzino ning idaküljelt Tšertanovo rajooniga. Lõuna- ja edelaküljelt piirneb Jassenevo Moskva ringteega. Kuni 2012. aastani kuulusid ringtee-tagused alad Moskva oblastile. Alates 2012. aastast, pärast Moskva linna laienemist edela suunas, on Jassenevo vastas üle ringtee Sossenskoje asundus (kuulub Novomoskovski ringkonda) ja Põhja-Butovo.
Jassenevo loetakse magalarajooniks; seal on üle 178 000 elaniku. 
Jassenevos on 4 metroojaama: Tjoplõi Stan, Jassenevo, Novojassenevskaja ja Bitševski Park.
Väljaspool Moskva ringteed Jassenevo lähedal (Sossenskojes) asub Venemaa Föderatsiooni Välisluureteenistuse peakorter.
Võimuorganid.
Rajooni juhtimist teostatakse Jassenevo rajoonivalitsuse (vene keeles "управа района Ясенево"), kohaliku omavalitsuse tööorganite ning teiste rajooni võimuorganite abil (politsei, prokuratuur jt).
Administratiivvõimuorganiks on Jassenevo rajoonivalitsus. Seda juhib valitsuse pea ("глава управы").
Kohaliku omavalitsuse esindusorganiks on 15-liikmeline Jassenevo munitsipaalringkonna saadikute nõukogu, kes valib enda liikmete hulgast esimehe. Kohaliku omavalitsuse täidesaatvaks organiks on munitsipaalringkonna saadikute nõukogu aparaat, mida juhib nõukogu poolt valitud munitsipaalringkonna pea.
Vaatamisväärsused.
Rajoonis asub õigeusu kogudusekirik Hram Pokrova Presvjatoi Bogoroditsõ v Jasseneve, mis ehitati aastatel 2008–2015.
Tähelepanuväärsete vaatamisväärsuste seas on ka kaks härrastemaja: Jassenevo ja Uzkoje mõisa härrastemaja.
Alena Shkatula

Alena Shkatula (sündinud 3. detsembril 1984 Minskis) on Eesti tantsija ja tantsuõpetaja, Estonia priimabaleriin. 
Ta lõpetas 2003 klassikalise balleti erialal Minski Balletikooli, kus ta sai mõjutatud parimatest vene balletitraditsioonidest ja -stiilidest.
Oli 2003–2008 Valgevene Ooperi- ja Balletiteatri balletisolist ning on aastast 2008 Estonia balleti esisolist. 
Ta on õpetanud Tallinna Balletikoolis klassikalist tantsu. Esinenud Jaapanis (koos Maksim Tšukarjoviga), Boriss Eifmani balletitrupiga Prantsusmaal, Estonia balletitrupi koosseisus külalisetendustel Hiinas jm.
Isiklikku.
Shkatula on olnud abielus valgevene balletiartisti Aleksandr Kanapljoviga (sündinud 9. jaanuaril 1981, töötas Estonias 2008–2015), alates aastast 2016 on tema abikaasa Toomas Edur.
Marjorie Merriweather Post

Marjorie Merriweather Post (15. märts 1887 Springfield, Illinoisi osariik – 12. september 1973 Washington, Columbia ringkond) oli Ameerika Ühendriikide ettevõtja, sotsialiit ja filantroop. Ta oli korporatsiooni General Foods omanik.
Adele Oengo-Johanson

Adele Helene Oengo-Johanson (ka Juhandi; 27. juuni 1896 Suuremõisa vald, Hiiumaa – 3. märts 1963 Tallinn) oli eesti pedagoog. 
Ta lõpetas 1914. aastal Tallinnas Beljajevi Tütarlaste Gümnaasiumi pedagoogikaklassi. Oli 1920. aastaist kooliuuenduse juhttegelasi, üldõpetuse viljeleja ja propageerija. 
Ta töötas aastatel 1919–1940 Tallinna 12. algkoolis, aastast 1921 juhatajana. Koondas kooli juurde nn üldõpetuse õpetajate rühmiku, ühistöös ilmusid töökavad Tallinna algkoolide (1929) ja maa-algkoolide algklassidele (1930) ning lisalektüüri sarjad „Tallinna" ja „Maainimeste tööst ja elust”. Oli 1950–1954 poliitilistel põhjustel vangis. Avaldanud õpikuid, pedagoogikaartikleid ning lastejutte, -luuletusi ja -näidendeid. Kirjutanud memuaare: „Mälestusi koolipõlvest", „Elutöö künnisel" ja „Vikerkaarevärvilises koolitöös".
Isiklikku.
Tema vend oli kirjanik ja pedagoog Julius Oengo, tema teine vend oli tehnikateadlane (ehitusinsener) ja Eesti Metodisti Kiriku vaimulik Hugo Arnold Oengo.
Palm Beach

Palm Beach (otsetõlkes 'palmirand') on linn Palm Beachi maakonnas Florida osariigis. See asub Miami suurlinnastus kitsal maasäärel Atlandi ookeani ääres. See piirneb mandril West Palm Beachi, Lake Worth Beachi ja South Palm Beachiga.
Endel Härm

Endel Härm (7. september 1923 Viljandi – 19. mai 1996 Viljandi) oli eesti kunstnik.
Ta lõpetas 1943. aastal Viljandi 2. Gümnaasiumi.
Teise maailmasõja ajal mobiliseeriti Endel Härm Saksa sõjaväkke, sõdis soomepoisina ning jõudis 1944. aastal Kehra õppelaagrisse. 1944. aasta septembris sattus ta Nõukogude sõjaväe kätte vangi.
Pärast vangist vabanemist 1946. aastal läks ta õppima Tallinna Riiklikku Tarbekunsti Instituuti, mille lõpetas teatridekoraatorina. Teatrisse ta siiski tööle ei läinud, vaid tegutses koos abikaasa Lilianiga aastaid kaubandusgraafikuna. Lisaks reklaamplakatite ja pakendite kujundamisele illustreeris ta mõne lasteraamatu ning maalis loodusvaateid.
Isiklikku.
Tema isa oli Ugala teatri majandusjuht Oskar Härm, isa vend oli orkestrant ja tšellist August Härm ning ema vend oli tõlkija ja luuletaja Voldemar Metsamärt.
Tema abikaasa oli tarbegraafik ja raamatukunstnik Lilian Härm, kellega nad kolisid 1974. aastal taas elama Viljandisse. Neil on kaks poega, kellest üks, Hanno Härm, on samuti kunstnik.
Michael Bolton

Michael Bolotin (sündinud 26. veebruaril 1953 Connecticuti osariigis New Havenis) on USA laulja ja laulukirjutaja.
Bolton viljeles 1970. aastate keskpaigast kuni 1980. aastate keskpaigani "hard rock"i ja "heavy metal"i, seda nii oma varastel sooloalbumitel kui ka nendel, mille ta salvestas ansambli Blackjack solistina. Suurema tuntuse saavutas Bolton 1980. aastate teisel poolel poprokilike ballaadidega.
1980. aastate lõpus ja 1990. aastate alguses oli Boltonil USA singlite edetabelis Billboard Hot 100 seitse esikümnehitti. Esikohale jõudsid tema singlid "How Am I Supposed to Live Without You" (1989) ja "When a Man Loves a Woman" (1991). Mõlemad singlid tõid talle ka kaks Grammy auhinda kategoorias "Best Male Pop Vocal Performance". Ameerika muusikaauhindu on ta võitnud kokku kuus.
Isiklikku.
Tal tuvastati 2023. aasta detsembris ajukasvaja.
Ungari Suursaatkond Tallinnas

Ungari Suursaatkond Tallinnas on Ungari diplomaatiline esindus (suursaatkond) Tallinnas, Maakri tänav 19/1. Suursaatkond taasavati 2018. aastal
Tegutseb ka Eesti Suursaatkond Budapestis.
Enne teist maailmasõda asus Ungari kuningriigi saatkond Tallinnas Pikkjalg 14.
Uusmauri stiil

Uusmauri stiil on historitsistlik eksootiline arhitektuuristiil, mida iseloomustab mauri stiili elementide taaskasutus. Seda võtsid eelkõige omaks Euroopa ja Ameerika arhitektid pärast romantismi vaimustust kõigest idamaisest. See saavutas oma populaarsuse kõrgpunkti pärast 19. sajandi keskpaika.
Näiteks on uusmauri stiilis ehitatud Sarajevo raekoda ja Thbilisi Ooperi- ja Balletiteater.
Eesti kunstis.
Uusmauri stiilis oli kujundatud Narva-Jõesuus Aia 15 asunud lihtsate arhitektuuriliste mahtudega, ent rikkalikult saelõiketehnikas idamaiste puitpitsidega kaunistatud puitvilla, mille 1880. aastatel lasi ehitada tööstur Robert Kolbe. Selle katuse ja vahekarniiside tegemisel imiteeriti islami kunstile omast "muqarnas"-dekoori, mille eesmärgiks on tekitada eredas päevavalguses teravaid varjukontraste.
. Hoone hävis tulekahjus 2006. aastal.
Sangaste lossis on uusmauri stiilis Hispaania saal.
Kata (võitluskunstid)

Kata (jp.k. kanjimärk kas 型, või 形 (hiraganas kirjutatuna かた) mis tähendab: mustrit, vormi, šablooni jne') on jaapani võitluskunstides (näit iaido, judo, karate, kendō jne) rakendatud standardharjutus, mis koosneb tehnikatest võitluses kas tegeliku või kujuteldava vastase või vastastega. Vastase või vastaste olemasolu (või puudumine) harjutuse sooritamisel oleneb võitluskunstist ja koolkonnast. Erinevate võitlusviiside katade vormid erinevad üksteisest koolkonniti näiteks nii vormi pikkuse, harjutuste komplekti kui liikumise üldise iseloomu ja kehakoiaku printsiipide poolest. Kata võib olla nii kaasaegsete võitluskunstide (Budō) kui ka vanade, traditsiooniliste võitlus- või sõjakunstide Kobudō, Bujutsu, Bugei harjutamise vormiks. 
Katad on enamasti harjutuste kompleksid, mille on töötanud välja kunagised võitluskunstimeistrid ning mida on aastasadu edasi antud õpetajalt õpilastele. Katade rolli kohta puudub tänapäeval ühtne seisukoht. Väidetakse, et katade esialgne eesmärk oli esitada meistri õpetusi mnemotehniliselt otstarbekas vormis nii, et õpilased saaksid need teatud standardharjutustena meelde jätta ning neid harjutades jõuda meistri õpetuse mõistmiseni ja motoorse valdamiseni. Paljud spetsialistid on aga arvamusel, et lihtsalt kata õppimine ei taga õpetuste omandamist, vaid katat tuleb õppida koos selles esinevate liigutuste tegeliku rakendusega.
Näiteks Kihon (基本, きほん) kata on baastehnika, põhitehnika.
Émile Bernard

Émile Henri Bernard (28. aprill 1868 Lille – 16. aprill 1941 Pariis) oli postimpressionistlik prantsuse maalikunstnik ja kirjanik, kellel olid sõprussidemed Vincent van Goghi, Paul Gauguini ja Eugène Bochiga ning hiljem ka Paul Cézanne'iga. 
Suurem osa tema tähelepanuväärsetest töödest on tehtud noores eas, aastatel 1886–1897. Teda seostatakse ka kahe 19. sajandi lõpu kunstisuunaga, kloisonnismi ja süntetismiga. Vähem tuntud on Bernardi kirjanduslik looming, mis hõlmab näidendeid, luulet ja kunstikriitikat ning kunstiajalooteemalisi seisukohti. Viimased sisaldavad vahetut teavet moodsa kunsti perioodi kohta, millele Bernard oli kaasa aidanud.
Plakatikunstnik

Plakatikunstnik (prantsuse keeles "affichiste") on plakatite graafiline kujundaja.
Lingulaadid

Lingulaadid on fosfaatse kojaga käsijalgsed, kellel puudub kojapoolmete lukustusmehhanism. Varem tunti neid seetõttu kui lukuta brahhiopoode ehk inartikulaate. 
Lingulaatide kodadest on tekkinud Eesti kambriumi-ordoviitsiumi fosforiidilasund.
Christoph Israng

Christoph Israng (sündinud 1971. aastal Ulmis) on Saksa karjääridiplomaat. 
Haridus.
Israng sai Bonni ülikoolis doktorikraadi majandusgeograafias. Koblenzi WHU-s omandas ta kraadi ärijuhtimises. Sellele järgnes ärijuhtimise magistrikraad Lancasteri Ülikooli juhtimiskoolis. Israng õppis ka Georgetowni Ülikoolis Washingtonis, Instituto Tecnológico Autónomo de México Méxicos. Õhuväes töötamise ajal sai ta väljaõppe reservohvitserina. Israngil on alates 2019. aastast reservkoloneli auaste.
Karjäär.
Pärast erinevaid ametikohti Saksamaa ja rahvusvahelistes ettevõtetes alustas dr Israng oma karjääri diplomaadina.
Ta töötab Saksamaa välisministeeriumis alates 1997. aastast. Välisministeeriumi peakorteris töötas dr Israng muuhulgas julgeolekupoliitika / NATO osakonnas ja riigisekretäride büroos. Ta töötas ka välispoliitika nõunikuna Saksamaa Liidupäevas, Bosnia ja Hertsegoviina kõrge esindaja asetäitja büroo juhatajana Sarajevos ning Saksamaa peakonsulaatides Istanbulis ja Peterburis.
Alates 2006. aastast töötas ta liidukantseleis, kuni temast sai Saksamaa alaline esindaja Haagis Keemiarelvade Keelustamise Organisatsioonis (OPCW), kus ta töötas aastatel 2014–2017.
Sellele eelnes kaheksa-aastane tegevus liidukantsler Angela Merkeli välispoliitika nõustamismeeskonnas, viimati 212. osakonna juhina, mis vastutas Kesk-, Ida- ja Kagu-Euroopa, Kaukaasia ja Kesk-Aasia eest.
Aastatel 2017–2021 oli ta Saksamaa suursaadik Tšehhis.
Ta on globaalsete küsimuste juht alates 2021. aasta septembrist; Sahara-tagune Aafrika; Arengupoliitika; Välisrändepoliitika liidukantseleis – välis-, julgeoleku- ja arengupoliitika osakond.
Ifni sõda

Ifni sõda (vahel Hispaanias unustatud sõda, hispaania keeles "la Guerra Olvidada") oli relvakonflikt, mille käigus Maroko mässulised tungisid korduvalt Hispaania Lääne-Aafrikasse. Sõda algas oktoobris 1957 ning kulmineerus Sidi Ifni linna piiramisega.
Ifni sõda peetakse osaks 20. sajandi Aafrika dekolonisatsioonist. Hispaanlaste vastu võitlesid peamiselt Maroko Vabastusarmee üksused, mis ei olnud enam hõivatud Prantsusmaa-vastase tegevusega ning sai enda ressursse panustada Hispaaniast iseseisvumisse.
Slough

Slough on linn Inglismaal Berkshire'i krahvkonnas. See asub 32 km kaugusel Londoni südalinnast ja 31 km kaugusel Readingist.
Slough on Riia sõpruslinn.
Mapocho

Mapocho (hispaania keeles "Río Mapocho", mapudunguni keeles "Mapu chuco", toortõlkes 'maale tungiv vesi') on jõgi, mis voolab Tšiilis, lähtudes Andide mägedest ja suubudes Maiposse, mis omakorda suubub San Antonio lähistel Vaiksesse ookeanisse.
See läbib riigi pealinna Santiagot.
Thomas Südhof

Thomas Christian Südhof (sündinud 22. detsembril 1955) on saksa-ameerika biokeemik, kes on põhiliselt tuntud neurotransmissiooni uurimise poolest.
2013. aastal anti talle, James Rothmanile ja Randy Schekmanile Nobeli füsioloogia- või meditsiiniauhind uurimistööde eest, mis puudutavad rakkude transpordisüsteemi mehhanisme. Nad avastasid printsiibid, kuidas rakkudes transporditakse hormoone, ensüüme ja teisi aineid.
James Rothman

James Edward Rothman (sündinud 3. novembril 1950) on Ameerika Ühendriikide biokeemik.
2013. aastal anti talle, Thomas Südhofile ja Randy Schekmanile Nobeli füsioloogia- või meditsiiniauhind uurimistööde eest, mis puudutavad rakkude transpordisüsteemi mehhanisme. Nad avastasid printsiibid, kuidas rakkudes transporditakse hormoone, ensüüme ja teisi aineid.
Randy Schekman

Randy Wayne Schekman (sündinud 30. detsembril 1948) on Ameerika Ühendriikide rakubioloog.
2013. aastal anti talle, Thomas Südhofile ja James Rothmanile Nobeli füsioloogia- või meditsiiniauhind uurimistööde eest, mis puudutavad rakkude transpordisüsteemi mehhanisme. Nad avastasid printsiibid, kuidas rakkudes transporditakse hormoone, ensüüme ja teisi aineid.
Michael Rosbash

Michael Morris Rosbash (sündinud 7. märtsil 1944) on Ameerika Ühendriikide geneetik ja kronobioloog.
2017. aastal anti talle, Jeffrey C. Hallile ja Michael W. Youngile Nobeli füsioloogia- või meditsiiniauhind tsirkadiaanrütme kontrollivate molekulaarmehhanismide avastamise eest.
Michael W. Young

Michael Warren Young (sündinud 28. märtsil 1949) on Ameerika Ühendriikide geneetik.
2017. aastal anti talle, Jeffrey C. Hallile ja Michael Rosbashile Nobeli füsioloogia- või meditsiiniauhind tsirkadiaanrütme kontrollivate molekulaarmehhanismide avastamise eest.
Jeffrey C. Hall

Jeffrey Connor Hall (sündinud 3. mail 1945 New Yorgis) on Ameerika Ühendriikide geneetik ja kronobioloog.
2017. aastal anti talle, Michael W. Youngile ja Michael Rosbashile Nobeli füsioloogia- või meditsiiniauhind tsirkadiaanrütme kontrollivate molekulaarmehhanismide avastamise eest.
David Julius

David Jay Julius (sündinud 4. novembril 1955) on Ameerika Ühendriikide füsioloog.
2021. aastal anti talle ja Ardem Patapoutianile Nobeli füsioloogia- või meditsiiniauhind puute- ja termoretseptorite avastamise eest.
Tormi tänav (Rakvere)

Tormi tänav on tänav Rakveres ja paikneb linna kirdeosas. Kaugus linna keskväljakust linnulennul mõõdetuna on 1,3–1,4 km. 
Tormi tänav on 317 meetrit pikk, keskmiselt 13 meetrit lai ning asub Roodevälja linnaosas. 20. sajandi alguses oli tänava ümbrus veel hoonestamata, siin paiknes kohalik tee.
Tänav saab alguse Arkna teelt, kulgeb ida suunas ja lõpeb Tormi tn 13 hoonestamata kinnistu kohal, 40 m kaugusel Rakvere valla piirist. Tänav ristub Tuisu tänavaga.
Tormi tänava ääres asuvad pereelamud abihoonetega. Tänav on rajatud välisvalgustuse ning asfaltkattega sõiduteega, kõnniteed puuduvad.
Ardem Patapoutian

Ardem Patapoutian (sündinud 2. oktoobril 1967 Beirutis) on armeenia päritolu Ameerika Ühendriikide molekulaarbioloog.
2021. aastal anti talle ja David Juliusele Nobeli füsioloogia- või meditsiiniauhind puute- ja termoretseptorite avastamise eest.
Sergiu Litvinenco

Sergiu Litvinenco (sündinud 11. juulil 1981 Hîrtopis Cimișlia rajoonis) on Moldova jurist ja poliitik. Ta oli 6. augustist 2021 kuni 16. veebruarini 2023 Moldova justiitsminister.
Ta õppis aastani 1996 Hîrtopi gümnaasiumis. Ta lõpetas aastal 2001 Chișinăus oleva Informaatika ja Õiguse Vabariikliku kolledži juristi kvalifikatsioonga. Aastal 2005 lõpetas ta Moldova Riikliku Ülikooli õigusteaduskonna.
Isiklikku.
Ta on abielus ja tal on kaks last. Ta valdab rumeenia, vene ja inglise keelt.
Käsuõigus

Käsuõigus (inglise keeles "command authority") on ülema ametikohast tulenev või kõrgema ülema poolt üle antud õigus ja kohustus anda käske oma pädevuse ulatuses.
Käsuõigus Eestis.
Sätestus.
Eesti õigusloomes on käsuõigus ja selle kohta käivad normid sätestatud peamiselt kahes kohas:
Käsk.
Käsuõiguse objekt on käsk, mis peab olema:
Käsu saaja on kohustatud täitma kõige otstarbekamal viisil kõik käsud, mille on andnud talle tema suhtes käsuõigust omav isik, seda ka juhul, kui käsk on keelatud (vastuolus käsu saaja õigustega, käsuõigust ületav, põhjendamatult ohtlik). Täitma ei pea vaid tühiseid käske – selliseid, mis kohustavad süütegu toime panema, alandavad inimväärikust või on teenistusvälised (erand – kaitseväe korralduse seaduse § 30). Käsu täitmise tagajärgede eest vastutab käsu andja.
Käsuõiguse üleandmine.
Ülemal on võimalik oma alluvale ajutiselt käsuõigust üle anda. Käsuõiguse üleandmine peab olema täpselt määratletud ülesande ja üleandmise kestuse kaudu. Lisaks peab käsuõiguse üleandmise või vastuvõtmise käsk sisaldama käsuõiguse andnud ülema nime, auastet ja ametinimetust ning väeüksuse nimetust, asukohta, suurust, relvastust ja piiranguid. Üleandmise alusel kehtestatu on oma olemuselt piiratud ja ajutine ega muuda väeüksuse üldist struktuuri.
Käsuahel.
Käske antakse ja võetakse vastu ülemus- ja alluvussuhete alusel kindlaks määratud käsuahelat mööda. Käsuahelas on igal astmel oma pädevus ja vastutus. Selle kõrgeimatel tasemetel on Eestis Vabariigi President ja temale alluvad. Eesti Kaitseväe sisese käsuahela tipus on kaitseväe juhataja ning temast liigub käsuõigus alla läbi erinevate ahela osade. 
Kaitseväe käsuõiguse ahela osad moodustavad kaitseväe auastmed, mida on 21 ja mille alla kuuluvad ohvitserid ja sõdurid.
Käsuõiguse liigid.
Käsuõigus on jaotatud selle ulatuse järgi kuude peamisesse liiki. Käsuõiguse liigist sõltub see, milliseid ülesandeid ja ümberkorralduskäske saab käsuõigusega isik oma üksustele anda. Käsuõiguse liik pannakse paika varajase juhtimishinnangu käigus. Käsuõiguse liigid on:
Juhtimise ühtsus.
Olukordades, kus mitmed väed toimivad koos ühise eesmärgi nimel, toimib käsuõigus juhtimise ühtsuse põhimõttel. See põhimõte siis, kui mitu riiki teevad omavahel sõjalist koostööd. Sellistes olukordades määratakse vägedele ühine ülemjuhataja, kellel on kõikide üle käsuõigus. Takistuseks võib ühistest eesmärkidest hoolimata olla eri vägede erinev juhtimisstruktuur ja võimetus operatsioone ühisele korraldada, mis võib rahvusvahelises vägede koostöös põhjustada logistilisi probleeme.
Suhhovei

Suhhovei on mõõdukas (kiirusega 6–6 m/s) või tugev (kiirusega üle 10 m/s) tuul, millele on iseloomulikud kõrge õhutemperatuur (üle +25 °C, keskpäeval mõnikord üle +40 °C) ja väike õhuniiskus (alla 30%, keskpäeval 10–15% või madalam).
Õhutemperatuuri tõusu ja õhuniiskuse languse põhjuseks on enamasti troopiliste õhumasside soojendamine antitsüklonite alal tugevasti soojenenud maapinnalt. Troopilised õhumassid tekivad Aafrika, Väike- ja Kesk-Aasia kõrbete kohal, nendega levivad suhhoveid Venemaa ja Kasahstani metsasteppideni ning veel sagedamini poolkõrbetesse ja rohtlatesse.
Kõige sagedamini esineb see tuul kõrbetes ja poolkõrbetes ning stepivöötmes põua ajal.
SRÜ territooriumil on suhhoveid iseloomulikud Kaspia madalikule ja Kasahstanile, Ukraina lõunaosale, mõnikord esineb neid metsastepivöötmes ja isegi metsavöötmes.
Venemaal esineb suhhoveid regulaarselt Altai, Taga-Baikali ja Stavropoli krais, Astrahani, Saratovi, Samara, Orenburgi, Kurgani ja Omski oblastis ning Burjaatias, Dagestanis ja Kalmõkkias, mõnikord Volgogradi oblasti lõunaosas. Venemaa kesk- ja loodeosas esineb seda harva. 
Suhhovei võib kesta mitmest päevast mitme nädalani. Kõrge õhutemperatuuri pärast põhjustab suhhovei vee intensiivset aurumist mullast, taimede ja veekogude pinnaselt. See võib põhjustada suurt kahju põllumajandusele, sest hävitab muldade viljakat kihti, põhjustab kahju tera- ja puuviljasaagile ning taimede hävingut. Kahju suurus sõltub loodusnähtuse kestusest.
Kaitseks suhhoveide vastu istutatakse metsakaitseribasid, niisutatakse mulda ja korraldatakse maaparandust.
Alison Van Uytvanck

Alison Van Uytvanck (sündinud 26. märtsil 1994 Vilvoordes Belgias) on Belgia tennisist. Tema parim koht WTA-edetabelis on 37. (13. august 2018).
4. oktoobri 2021 seisuga oli ta maailma edetabelis 55. kohal.
Tal on vanem vend ja kaksikvend.
Berles-au-Bois

Berles-au-Bois on vald Põhja-Prantsusmaal Pas-de-Calais' departemangus.
Küla asub 17 km Arrasist edelas, teede D62 ja D30 ristumiskoha ümbruses.
Kirke Leinatamm

Kirke Leinatamm (sündinud 22. veebruaril 1996) on eesti moedisainer.
Isiklikku.
Ta isa oli Tarmo Leinatamm, ema on Siiri Leinatamm.
Berles-Monchel

Berles-Monchel on vald Põhja-Prantsusmaal Pas-de-Calais' departemangus.
Küla asub 17 km Arrasist loodes, teede D82 ja N39 ristumiskoha ümbruses, orus ja Scarpe'i jõe lähtes.
Tartu linnavolikogu 9. koosseis

Tartu linnavolikogu IX koosseisus sõlmisid koalitsioonilepingu 29. oktoobril 2017 Reformierakond ja Keskerakond, koostööleping sõlmiti ka valimisliiduga Tartu Eest. Reformierakonna fraktsioonil oli volikogus 20, Keskerakonna fraktsioonil seitse ja valimisliidul Tartu Eest kaks saadikut. Lisaks oli linnavolikogus kaheksa kohta Sotsiaaldemokraatlikul erakonnal (SDE), kuus kohta Eesti Konservatiivsel Rahvaerakonnal (EKRE), kolm kohta Isamaal (kuni 2. juunini 2018 Isamaa ja Res Publica Liit) ja kolm valimisliidul Tartu Heaks. Koalitsioon lagunes Reformierakonna algatusel 2020. aasta jaanuaris mitu kuud kestnud erimeelsuste tõttu Keskerakonna Tartu piirkonnas. Uue koalitsiooni moodustasid Reformierakond ja Sotsiaaldemokraatlik Erakond, kes sõlmisid koalitsioonilepingu 10. veebruaril 2020. Linnavolikogu esimees oli 19. veebruarini 2020 Aadu Must (Keskerakond), 20. veebruaril 2020 valiti volikogu esimeheks Lemmit Kaplinski (Sotsiaaldemokraatlik Erakond). Volikogu aseesimees oli Ene Ergma (Reformierakond).
Reformierakond
Sotsiaaldemokraatlik Erakond
Keskerakond
Eesti Konservatiivne Rahvaerakond
Erakond Isamaa
Valimisliit Tartu Heaks
Valimisliit Tartu Eest
Hans Vasar

Hans Vasar (19. juuni 1885 Viljandimaa, Uusna vald, Vasara talu – 13. jaanuar 1919 Viljandi haigla) oli Eesti sõjaväelane (reamees). 
Haridus.
Õppis Uusna valla Anni koolis, Viljandi kihelkonnakoolis ja Viljandi linnakoolis.
Teenistuskäik.
Osales Vabadussõjas 15. detsembrist 1918 6. jalaväepolgu 2. pataljoni 6. roodus.
Astus vabatahtlikult 28. detsembril 1918 Scouts väeossa ning siirdus 3. jaanuaril 1919 koos esimeste skautidega Õisu mõisa all rindele. Võttis osa lahingutest Karksi ja Taagepera mõisa ning Helme kiriku juures. Sai 10. jaanuaril 1919 Helme kiriku juures kõhust haavata. Suri 13. jaanuaril 1919 Viljandi haiglas.
Maetud 15. jaanuaril 1919 Viljandi Vanale kalmistule. 
Isiklikku.
Tema õemees oli kirjanik Peet Vallak.
Ala Nemerenco

Ala Nemerenco (sündinud 21. augustil 1959 Solonețis Soroca rajoonis on Moldova arst ja poliitik. Ta on 6. augustist 2021 Moldova tervishoiuminister.
Ta sündis aastal 1959 Solonețis Soroca rajoonis. Keskkooli lõpetas ta Făleștis. Ta lõpetas aastal 1982 Kišinjovi Riikliku Meditsiiniinstituudi.
Ta oli 8. juunist 2019 kuni 14. novembrini 2019 Moldova tervishoiu-, töö- ja sotsiaalkaitseminister.
6. augustist 2021 on ta Moldova tervishoiuminister.
Isiklikku.
Ta valdab rumeenia, vene, inglise ja prantsuse keelt.
Aavo Soopa

Aavo Soopa (sündinud 3. jaanuaril 1950) on eesti koolijuht. Ta oli Viljandi Kesklinna Kooli direktor aastatel 1978–2022.
Edwardi ajastu

Edwardi ajastu (inglise keeles "Edwardian era") Suurbritannia ajaloos oli ‎Suurbritannia ja Iirimaa Ühendkuningriigi ja selle dominioonide kuninga ja Briti India keisri Edward VII valitsusaeg, mis kestis 22. jaanuarist 1901 kuni tema surmani 6. mail 1910. Ta krooniti pärast oma ema Victoria surma.